Likumprojekta

**„Par Padziļinātu partnerības un sadarbības nolīgumu starp Eiropas Savienību un tās dalībvalstīm, no vienas puses, un Kazahstānas Republiku, no otras puses” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai apstiprinātu Padziļinātu partnerības un sadarbības nolīgumu starp Eiropas Savienību un tās dalībvalstīm, no vienas puses, un Kazahstānas Republiku, no otras puses (turpmāk – Nolīgums).Nolīguma noslēgšana sekmēs Kazahstānas Republikas (turpmāk - Kazahstānas) tuvināšanos ar Eiropas Savienību (turpmāk - ES) un dos iespēju veicināt Latvijas un Kazahstānas ekonomisko sadarbību, kas atbilst Deklarācijas par Laimdotas Straujumas vadītā Ministru kabineta iecerēto darbību sadaļā „Ārpolitika” noteiktajiem uzdevumiem: atbalstīt vienotu Eiropas Savienības ārpolitiku, sekmēt valsts konkurētspēju un ilgtspējīgu attīstību, īstenojot efektīvu un vienotu ārējo ekonomisko politiku, aizstāvēt ārējās ekonomiskās intereses tradicionālajās partnervalstīs, īstenot ES attīstības sadarbības mērķus, fokusējoties uz Latvijas ārpolitikas prioritāšu reģioniem, t.sk. Centrālāzijas valstīm. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES un Kazahstānas attiecību pamatā šobrīd ir Partnerības un sadarbības nolīgums, kas parakstīts Briselē 1995. gada 23. janvārī un stājās spēkā 1999. gada 1.jūlijā.ES Padome 2011. gada 13. aprīlī pieņēma lēmumu, ar kuru pilnvaroja Eiropas Komisiju risināt sarunas par Padziļinātu partnerības un sadarbības nolīgumu starp ES un Kazahstānu. Sarunas par nolīgumu sākās 2011. gada jūnijā. 2014. gada 12. septembrī Astanā ES un Kazahstāna sekmīgi noslēdza sarunas. Abas puses parafēja nolīgumu 2015. gada 20. janvārī. Plānots, ka nolīgumu ES Augstā pārstāve ārlietās un drošības politikas jautājumos F.Mogerīni parakstīs 21.decembrī Astanā.Nolīgums ir nozīmīgs solis ceļā uz lielāku ES politisko un ekonomisko iesaisti Centrālāzijā. Stiprinot politisko dialogu un uzlabojot sadarbību daudzās jomās, tas būs pamats efektīvākai divpusējai sadarbībai ar Kazahstānu. Nolīguma mērķis ir izveidot partnerību ar plašāku sadarbību starp pusēm, pamatojoties uz kopējām interesēm. Tas domāts tam, lai attīstītu attiecības starp abām pusēm visās nolīguma piemērošanas jomās. Nolīgums sastāv no deviņām sadaļām. Nolīguma saturu veido trīs pīlāru struktūra:– Politiskais dialogs un sadarbība ārējās politikas un drošības politikas jomā. I sadaļa "Šā nolīguma vispārējie principi un mērķi" un II sadaļa "Politiskais dialogs, sadarbība ārpolitikas un drošības politikas jomā". II sadaļā ir noteikumi par politisko dialogu, demokrātiju un tiesiskumu, ārpolitiku un drošības politiku, kosmosa drošību, smagākiem starptautiskas nozīmes noziegumiem, konfliktu novēršanu, krīžu pārvarēšanu un terorisma apkarošanu.– Tirdzniecība un darījumdarbība. III sadaļā "Tirdzniecība un darījumdarbība" ir iekļauti noteikumi par preču tirdzniecību, muitu, tehniskajiem šķēršļiem tirdzniecībai, sanitārajiem un fitosanitārajiem jautājumiem, pakalpojumiem un uzņēmējdarbību, kapitāla apriti un maksājumiem, intelektuālo īpašumu, valsts iepirkumu, izejvielām un enerģiju, tirdzniecību un ilgtspējīgu attīstību, konkurenci un tirdzniecības strīdu izšķiršanu.– Nozaru sadarbība. IV sadaļa "Sadarbība ekonomikas un ilgtspējīgas attīstības jomā", V sadaļa "Sadarbība tiesiskuma, brīvības un drošības jomā", VI sadaļa "Citas politikas jomas sadarbībai", VII sadaļa "Finansiālā un tehniskā sadarbība". Šajās sadaļās iekļauti noteikumi par sadarbību plašā jomu spektrā, piemēram, migrācija, vide, nodokļi, transports, izglītība, informācijas sabiedrība, lauksaimniecība un lauku attīstība.**Īstenošana un tūlītējie ieguvumi**Nolīguma ieviešana sniegs konkrētus ieguvumus Kazahstānā, piemēram, labāku patērētāju aizsardzību, ieskaitot zemākas cenas un kvalitātīvākus produktus; vairāk uzņēmējdarbības iespēju maziem un vidējiem uzņēmumiem, uzlabojot nodarbinātību; efektīvāka enerģijas izmantošana un atjaunojamo enerģijas avotu attīstīšana; uzlabota tieslietu nozares darbība, nostiprināts tiesiskums un paaugstināta caurskatāmība.Nolīgums dos iespēju radīt labvēlīgākus apstākļus Latvijas – Kazahstānas sadarbībai tirdzniecības un investīciju jomāsNolīgumam paredzēta pagaidu piemērošana, lai pozitīvu ietekmi varētu sagaidīt vēl pirms tiek pabeigta nolīguma ratifikācija ES un tās dalībvalstīs.**Papildu informācija** Kazahstāna ir pirmais Centrālāzijas partneris, kas būs noslēdzis Padziļinātu partnerības un sadarbības nolīgumu ar ES. Jaunais Nolīgums aizstās Partnerattiecību un sadarbības nolīgumu un sniegs ES un Kazahstānas attiecībām jaunu mūsdienīgu un spēcīgāku pamatu.Pēdējās desmitgades laikā ES ir kļuvusi par Kazahstānas galveno tirdzniecības partneri un galveno ārzemju investoru, pārstāvot vairāk nekā pusi no kopējām ārvalstu tiešajām investīcijām (ĀTI) Kazahstānā. Divpusējās tirdzniecības apjoms pārsniedz 31 miljardu euro, no kuriem 24 miljardi euro ir Kazahstānas eksports, it sevišķi naftas produkti, kamēr aptuveni 7,5 miljardi euro ir ES eksports uz Kazahstānu, lielākoties rūpniecības preces, mehānismi un iekārtas.Nolīgums būs arī pamats Latvijas efektīvākai divpusējai sadarbībai ar Kazahstānu, veicinot politisko un ekonomisko attiecību padziļināšanu. Ņemot vērā, ka nolīgums ir jauktais starptautiskais nolīgums, kurš satur gan ES, gan dalībvalstu kompetencē esošos jautājumus, ir nepieciešama šī nolīguma apstiprināšana visās dalībvalstīs, kā arī ES Padomē.  |
|  3. | Projekta izstrādē iesaistītās institūcijas | Ārlietu ministrija |
|  4. | Cita informācija | Nolīguma 281. pants paredz iespēju nolīguma atsevišķas daļas piemērot provizoriski (pagaidu kārtībā) saskaņā ar pušu attiecīgajām iekšējām procedūrām un tiesību aktiem. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīguma politiskās sadaļas (demokrātijas vērtības) ietekmēs visus sabiedrības slāņus (fiziskas un juridiskas personas, t.sk. valsts pārvaldes iestādēs nodarbinātos), tiks veicināta pilsoniskās sabiedrības attīstība. Nolīguma tirdzniecības, uzņēmējdarbības un nozaru sadarbības sadaļasietekmēs ekonomiskajā sadarbībā un starptautiskajā tirdzniecībā ar Kazahstānu iesaistītos tiesību subjektus, t.sk. eksportētājus, importētājus un ražotājus, kā arī patērētājus. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots no esošajiem administratīvajiem resursiem.  |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Nav precīzi aprēķināma. Līguma izpildi plānots nodrošināt nozaru ministrijām piešķirto finanšu līdzekļu ietvaros. |

*Anotācijas IV sadaļa – projekts šo jomu neskar.*

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nolīgums aizstās Partnerības un sadarbības nolīgumu starp Eiropas Kopienām un to dalībvalstīm, no vienas puses, un Kazahstānas Republiku, no otras puses, kas parakstīts Briselē 1995. gada 23. janvārī un ir spēkā no 1999. gada 1. jūlija.Visus spēkā esošos nolīgumus starp pusēm attiecībā uz konkrētām sadarbības jomām, kas ietilpst šā nolīguma darbības jomā, uzskata par daļu no pušu vispārējām divpusējām attiecībām, ko reglamentē Nolīgums, un tie veido kopējās institucionālās struktūras daļu. Spēkā esošo Latvijas  divpusējo līgumu ar Kazahstānu noteikumi nav pretrunā ar Nolīguma prasībām.   |
| 3. | Cita informācija | Nolīgums ir jauktais starptautiskais nolīgums, kas aptver jomas, kuras ir Savienības un dalībvalstu dalītajā un papildinošajā kompetencē, kas izriet no Līguma par Eiropas Savienību un Līguma par Eiropas Savienības darbību. Saskaņā ar nolīguma 285.pantu tā „Puses” ir Eiropas Savienība vai tās dalībvalstis, vai Eiropas Savienība un tās dalībvalstis saskaņā ar to attiecīgajām pilnvarām, no vienas puses, un Kazahstānas Republika, no otras puses. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana par Nolīguma būtību, ietekmi un ieguvumiem notikusi ar ES ietvaros veiktajām komunikācijas aktivitātēm.  |
|  2. | Sabiedrības līdzdalība projekta izstrādē | Nav attiecināms |
|  3. | Sabiedrības līdzdalības rezultāti | Nav attiecināms |
|  4. |  Cita informācija |  Nav |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu mi­nistrija.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministrs E.Rinkēvičs

Vīza: Valsts sekretārs A.Pildegovičs

04.12.2015 16:03

1129

G.Serafinovičs

gints.serafinovics@mfa.gov.lv, tel. 67016147